**Spitalul de nebuni**

*Alexandrescu Oana-Adriana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pășesc pe holul sumbru, e-o liniște bizară

Saloanele-s ticsite de pacienți nebuni

Zăresc, lângă-o fereastră, privind năucă-afară

O tânără ce-și plânge soarta-n pumni...

Într-un salon macabru în care jegul țipă

Stă tolănită-o babă c-o pernă strânsă-n brațe

Nu scoate nici un sunet, nu mișcă nici o clipă

M-a salutat cu-n ghiorăit de mațe...

Pe coridor, în față un alt bătrân ce cască

Cu degetul ăl mare imaginează-o sferă

Ce-o fi ascuns sărmanul sub actuala mască

De-ndură-o existență-așa mizeră?!

În capăt este ușa ce dă spre libertate

E îmbrăcată-n gratii dar nimănui nu-i pasă...

Văd doctorul de gardă, în mână ține-o carte

Dar ochii lui sunt pironiți pe masă...

Mai zăbovesc o clipă căci am zărit un tânăr

Ce-și linge-ncet țigara făcută din hârtie...

(Zâmbește spre gândacul ce-l gâdilă pe umăr)

Apoi se-ntoarce și mi-o-ntide mie.

Mă înfioară locul, nu știu ce-ar spune unii

Un strop de îndoială îmi încolțește-n minte

Aici sunt doar bolnavii, afară sunt nebunii

Încătușați în viață și-n cuvinte!!!...

5.10.2019